自陝州渡黄河歌
作者：李廌
朝代：宋

paragraphs: 流浪滄浪二十年，三江五湖一釣船。
江神海若諳忠信，此身常在蛟龍淵。
欲渡黄河濱，小兒語相玩。
鯨鯢嗜人正饕餮，忠信難憑彼方悍。
我嘗夜泛子胥灣，錢塘大浪如銀山。
崇明海門水如墨，况此相望一葦間。
爲吾鼓槳爲君歌，氣凌河伯驚黿鼉。
醉披紫綺傲風波，濟川遲暮奈天何。